# East of Eden (film)

| East of Eden |
| --- |
| kino-poster |
| Režija | Elia Kazan |
| Producent | Elia Kazan |
| Scenario | Paul Osborn |
| Predložak | the novel *East of Eden*; autor: John Steinbeck |
| Uloge | James Dean Julie Harris Raymond Massey Richard Davalos |
| Muzika | Leonard Rosenman |
| Fotografija | Ted D. McCord |
| Montaža | Owen Marks |
| Studio | Warner Bros. |
| Distribucija | Warner Bros. |
| Premijera | 9. marta 1955 (1955-03-09) |
| Trajanje | 115 min. |
| Zemlja |  Sjedinjene Države |
| Jezik | engleski |
| Bruto prihod | 5 mil. $ (kino-iznajmljivanja) |

**Istočno od raja** (engl. *East of Eden*), američka je filmska drama iz 1955. godine redatelja Elije Kazana prema romanu Johna Steinbecka.

## Radnja

U malom kalifornijskom gradiću prije Prvog svjetskog rata, buntovni i inhibirani mladić Cal Trask u sukobu je s ocem, religioznim farmerom Adamom, koji više voli starijeg sina Arona. Cal je ljubomoran i na bratovu sretnu vezu s djevojkom Abrom, u koju se i sam zaljubi jer samo ona razumije njegove frustracije.
Iako Adam tvrdi da mu je majka Kate umrla, Cal odlazi u potragu za njom i nalazi je kako vodi obližnji bordel. Kad njegov otac izgubi većinu ušteđevine u jednom poslu, Cal od majke posudi 5000 dolara s namjerom da pomogne ocu. Po izbijanju rata zaradi na trgovini grahom. Otac, međutim, odbije pomoć te u svađi Cal otkrije kako zna za majčinu sudbinu.

## Glumačka postava

James Dean i Jo Van Fleet
Richard Davalos i James Dean
* James Dean (Cal)
* Raymond Massey (Adam)
* Julie Harris (Abra)
* Jo Van Fleet (Kate)
* Richard Davalos (Aron)
* Burl Ives (Sam)
* Albert Dekker (Will)
* Lois Smith (Ann)

## Kritike

Iako je prigušio biblijske aluzije iz Steinbeckova predloška u korist konkretnije analize frustracija i otuđenosti u američkoj provincijskoj obitelji, Kazan je u svojemu prvom ostvarenju u boji i širokom platnu (cinemascope), zahvaljujući ponajprije efektnoj fotografiji Teda D. McCorda, uspio dočarati Steinbeckov zanos vitalnom snagom prirode (oslikane uglavnom mekim pastelnim bojama) koja nadvladava represivnu puritansku atmosferu kućnih interijera u kojima se odvijaju dramatični sukobi iskazani uglavnom dinamičnim izmjenama kutova snimanja, krupnim planovima i iskrivljavanjima perspektive. Razlažući, dotad najintenzivnije, analizu protagonistovih inhibicija kroz psihoanalitičke sheme, Kazan je angažirao Jamesa Deana, koji je u svojoj prvoj glavnoj ulozi, stilom zasnovanim na grčevitim gestama, postao paradigmatičnim tumačem buntovnika bez razloga i ikonom prigušenih neuroza mlađih naraštaja onodobne Amerike.

## Nagrade i nominacije

### Oscar

Film Istočno od raja nominiran je 1956. godine u četiri kategorije za filmsku nagradu Oscar, a osvojio je jednu:

* Oscarom za najbolju sporednu glumicu nagrađena je Jo Van Fleet

U kategorijama

* Oscar za najboljeg glavnog glumca nominiran je James Dean
* Oscar za najboljeg redatelja nominiran je Elia Kazan
* Oscar za najbolji adaptirani scenarij nominiran je Paul Osborn

## Izvori

* B. Kragić, Filmski leksikon, LZMK (preuzeto 29. ožujka 2013.) Arhivirano 2016-03-05 na Wayback Machine-u

## Vanjske veze

|  |  |
| --- | --- |
|  | U Wikimedijinoj ostavi ima još materijala o temi: **East of Eden (film)** |

* *East of Eden* u katalogu Američkog filmskog instituta
* *East of Eden* na sajtu IMDb
* *East of Eden* na filmskoj bazi podataka TCM
* *East of Eden* resource guide by Automation Librarian Terry Ballard
* *East of Eden* film trailer na YouTubeu